CELEX: 32021D2056
Language: hr
Date: 2021-11-24 00:00:00
Title: Provedbena odluka Komisije (EU) 2021/2056 оd 24. studenoga 2021. o utvrđivanju jednakovrijednosti, u svrhu olakšavanja ostvarivanja prava na slobodno kretanje unutar Unije, COVID-19 potvrda koje izdaje Togoanska Republika s potvrdama izdanima u skladu s Uredbom (EU) 2021/953 Europskog parlamenta i Vijeća (Tekst značajan za EGP)

25.11.2021   
               
               
                  HR
               
               
                  Službeni list Europske unije
               
               
                  L 420/126
               
            
         PROVEDBENA ODLUKA KOMISIJE (EU) 2021/2056
         оd 24. studenoga 2021.
         o utvrđivanju jednakovrijednosti, u svrhu olakšavanja ostvarivanja prava na slobodno kretanje unutar Unije, COVID-19 potvrda koje izdaje Togoanska Republika s potvrdama izdanima u skladu s Uredbom (EU) 2021/953 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/953 Europskog parlamenta i Vijeća od 14. lipnja 2021. o okviru za izdavanje, provjeru i prihvaćanje interoperabilnih potvrda o cijepljenju, testiranju i preboljenju bolesti COVID-19 (EU digitalna COVID potvrda) radi olakšavanja slobodnog kretanja tijekom pandemije bolesti COVID-19 (1), a posebno njezin članak 8. stavak 2.,
         budući da:
         
                     (1)
                  
                  
                     Uredbom (EU) 2021/953 utvrđuje se okvir za izdavanje, provjeru i prihvaćanje interoperabilnih potvrda o cijepljenju, testiranju i preboljenju bolesti COVID-19 („EU digitalna COVID potvrda”) u svrhu olakšavanja ostvarivanja prava nositeljâ na slobodno kretanje tijekom pandemije bolesti COVID-19. Njome se doprinosi i olakšavanju postupnog ukidanja ograničenja slobodnog kretanja koja su države članice uvele u skladu s pravom Unije kako bi se ograničilo širenje virusa SARS-CoV-2, na koordinirani način.
                  
               
                     (2)
                  
                  
                     Uredbom (EU) 2021/953 omogućuje se prihvaćanje COVID-19 potvrda koje treće zemlje izdaju građanima Unije i članovima njihovih obitelji ako Komisija smatra da su te COVID-19 potvrde izdane u skladu sa standardima koji se smatraju jednakovrijednima onima utvrđenima u skladu s tom uredbom. Nadalje, u skladu s Uredbom (EU) 2021/954 Europskog parlamenta i Vijeća (2) države članice moraju primjenjivati pravila utvrđena u Uredbi (EU) 2021/953 na državljane trećih zemalja koji nisu obuhvaćeni područjem primjene te uredbe, ali koji se zakonito nalaze ili borave na njihovu državnom području i koji imaju pravo putovati u druge države članice u skladu s pravom Unije. Stoga bi se svi zaključci o jednakovrijednosti iz ove Odluke trebali primjenjivati na COVID-19 potvrde o cijepljenju i testiranju koje Togoanska Republika izdaje građanima Unije i članovima njihovih obitelji. Slično tome, na temelju Uredbe (EU) 2021/954 ti bi se zaključci o jednakovrijednosti trebali primjenjivati i na COVID-19 potvrde o cijepljenju i testiranju koje Togoanska Republika izdaje državljanima trećih zemalja koji se zakonito nalaze ili borave na državnom području država članica pod uvjetima utvrđenima u toj uredbi.
                  
               
                     (3)
                  
                  
                     Togoanska Republika je 27. kolovoza 2021. Komisiji dostavila detaljne informacije o izdavanju interoperabilnih COVID-19 potvrda o cijepljenju i testiranju u sustavu „PasseCOVID togolais”. Togoanska Republika obavijestila je Komisiju da smatra da se njezine COVID-19 potvrde izdaju u skladu sa standardom i tehnološkim sustavom koji su interoperabilni s okvirom povjerenja uspostavljenim Uredbom (EU) 2021/953, čime se omogućuje provjera vjerodostojnosti, valjanosti i cjelovitosti tih potvrda. U tom je pogledu Togoanska Republika obavijestila Komisiju da COVID-19 potvrde koje izdaje Togoanska Republika u sustavu „PasseCOVID togolais” sadržavaju podatke iz Priloga Uredbi (EU) 2021/953.
                  
               
                     (4)
                  
                  
                     Togoanska Republika obavijestila je Komisiju i da prihvaća potvrde o cijepljenju, testiranju i preboljenju koje su izdale države članice i zemlje EGP-a u skladu s Uredbom (EU) 2021/953. Togoanska Republika obavijestila je Komisiju i da su testovi koji se temelje na umnažanju nukleinske kiseline obvezni na zračnoj luci po dolasku za sve putnike čija je EU digitalna COVID potvrda izdana na temelju negativnog brzog antigenskog testa.
                  
               
                     (5)
                  
                  
                     Komisija je 30. rujna 2021. na zahtjev Togoanske Republike provela tehničke testove kojima se pokazalo da Togoanska Republika izdaje COVID-19 potvrde o cijepljenju i testiranju u sustavu „PasseCOVID togolais”, koji je interoperabilan s okvirom povjerenja uspostavljenim Uredbom (EU) 2021/953 te omogućuje provjeru vjerodostojnosti, valjanosti i cjelovitosti tih potvrda. Komisija je potvrdila i da COVID-19 potvrde o cijepljenju i testiranju koje izdaje Togoanska Republika u sustavu „PasseCOVID togolais” sadržavaju potrebne podatke.
                  
               
                     (6)
                  
                  
                     Nadalje, Togoanska Republika obavijestila je Komisiju da izdaje interoperabilne potvrde o cijepljenju za cjepiva protiv bolesti COVID-19. Ta cjepiva trenutačno uključuju Comirnaty, CoronaVac, Covishield i cjepivo protiv bolesti COVID-19 poduzeća Janssen.
                  
               
                     (7)
                  
                  
                     Togoanska Republika obavijestila je Komisiju i da interoperabilne potvrde o testiranju izdaje samo za testove koji se temelje na umnažanju nukleinske kiseline, ali ne i za brze antigenske testove.
                  
               
                     (8)
                  
                  
                     Osim toga, Togoanska Republika obavijestila je Komisiju da ne izdaje interoperabilne potvrde o preboljenju.
                  
               
                     (9)
                  
                  
                     Togoanska Republika nadalje je obavijestila Komisiju da se pri provjeri potvrda u Togu osobni podaci koji su u njima navedeni obrađuju samo kako bi se provjerio i potvrdio status nositelja u pogledu cijepljenja, rezultata testiranja ili preboljenja te se nakon toga ne čuvaju.
                  
               
                     (10)
                  
                  
                     Stoga su ispunjeni elementi potrebni za utvrđivanje da se COVID-19 potvrde koje izdaje Togoanska Republika u sustavu „PasseCOVID togolais” smatraju jednakovrijednima onima izdanima u skladu s Uredbom (EU) 2021/953.
                  
               
                     (11)
                  
                  
                     Prema tome, COVID-19 potvrde koje izdaje Togoanska Republika u sustavu „PasseCOVID togolais” trebalo bi prihvatiti pod uvjetima iz članka 5. stavka 5. i članka 6. stavka 5. Uredbe (EU) 2021/953.
                  
               
                     (12)
                  
                  
                     Kako bi ova Odluka bila operativna, Togoanska Republika trebala bi biti povezana s okvirom povjerenja za EU digitalnu COVID potvrdu uspostavljenim Uredbom (EU) 2021/953.
                  
               
                     (13)
                  
                  
                     Kako bi zaštitila interese Unije, posebno u području javnog zdravlja, Komisija može iskoristiti svoje ovlasti suspenzije ili ukidanja ove Odluke ako uvjeti iz članka 8. stavka 2. Uredbe (EU) 2021/953 više nisu ispunjeni.
                  
               
                     (14)
                  
                  
                     Kako bi se Togoansku Republiku što prije povezalo s okvirom povjerenja za EU digitalnu COVID potvrdu uspostavljenim Uredbom (EU) 2021/953, ova bi Odluka trebala stupiti na snagu na dan objave u Službenom listu Europske unije.
                  
               
                     (15)
                  
                  
                     Mjere predviđene u ovoj Odluci u skladu su s mišljenjem odbora osnovanog na temelju članka 14. Uredbe (EU) 2021/953,
                  
               DONIJELA JE OVU ODLUKU:
         
            Članak 1.
            COVID-19 potvrde o cijepljenju i testiranju koje izdaje Togoanska Republika u sustavu „PasseCOVID togolais” u svrhu olakšavanja ostvarivanja prava na slobodno kretanje unutar Unije smatraju se jednakovrijednima onima izdanima u skladu s Uredbom (EU) 2021/953.
         
         
            Članak 2.
            Togoanska Republika povezana je s okvirom povjerenja za EU digitalnu COVID potvrdu uspostavljenim Uredbom (EU) 2021/953.
         
         
            Članak 3.
            Ova Odluka stupa na snagu na dan objave u Službenom listu Europske unije.
         
         
            Sastavljeno u Bruxellesu 24. studenoga 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 211, 15.6.2021., str. 1.
         
         
            (2)  Uredba (EU) 2021/954 Europskog parlamenta i Vijeća od 14. lipnja 2021. o okviru za izdavanje, provjeru i prihvaćanje interoperabilnih potvrda o cijepljenju, testiranju i preboljenju bolesti COVID-19 (EU digitalna COVID potvrda) u pogledu državljana trećih zemalja koji se zakonito nalaze ili borave na državnom području država članica tijekom pandemije bolesti COVID-19 (SL L 211, 15.6.2021., str. 24.).